山房
作者：曾幾
朝代：宋

paragraphs: 竹樹轉深徑，茶山給孤園。
禪流打包去，舊日單寮存。
堂堂十八公，不知幾寒温。
其誰晤對汝，冷落依頽垣。
有客占作室，此公正當軒。
風聲落天半，似與幽人言。
已矣復焉往，佳哉略無喧。
在昔公擇父，實惟謫仙孫。
讀書廬山中，仰視五老尊。
頭白不歸來，高議排金門。
吾敢效前輩，分應守丘樊。
何憂蕙帳缺，悵望鶴與猿。